Όποια θετική κριτική διαβάσετε για τους Argiro And Angelos είναι απολύτως μέσα στην πραγματικότητα και ίσως δεν αρκεί για να περιγράψει την εξαιρετική φιλοξενία που παρέχουν.
Από την πρώτη συνάντηση με την Αργυρώ ήταν φανερή η απόλυτη διαθεσιμότητα της στο να καλύψει κάθε ανάγκη και να λύσει κάθε πρόβλημα ή απορία και μάλιστα άμεσα. Μας εξασφάλισε αυτό που υποσχέθηκε : να νιώσουμε σαν στο σπίτι μας.
Μπορεί κανείς να βασιστεί άφοβα στις προτάσεις της για παραλίες, αξιοθέατα, φαγητό, σε όλο το νησί , με πολύ κατατοπιστική καθοδήγηση πάνω στο χάρτη. Οι καθημερινές λιχουδιές, τοπικές συνταγές, από τα χέρια της Αργυρώς ή της μητέρας της, συνόδευαν τα πρωινά μας . Ίσως τα νοστιμότερα πιάτα που δοκιμάσαμε στη Μήλο, νησί που έχει υψηλές επιδόσεις στις γεύσεις. Η καθαριότητα σε όλους τους χώρους υποδειγματική. Το σπίτι διέθετε όλα όσα θα μπορούσαμε να χρειαστούμε κατά τη διαμονή μας, μέχρι και πετσέτες και ομπρέλα παραλίας!
Το «Τελευταίο σπίτι του χωριού» είναι ένα νοικοκυρεμένο κατάλυμα, μέσα σε πανέμορφες αυλές για να χαλαρώσει κανείς στην απόλυτη ησυχία, οποιαδήποτε ώρα της ημέρας, απολαμβάνοντας την υπέροχη θέα στο χωριό του Τριοβάσαλου και τη γύρω φύση. Διαθέτει μάλιστα ένα μικρό περιβόλι , τα προϊόντα του οποίου τέθηκαν στη διάθεση μας και ένα περιποιημένο χώρο BBQ.
Δεν θα είναι υπερβολή να πούμε ότι η φιλοξενία από τους Argiro and Angelos είναι ένας από τους λόγους για να επισκεφτούμε ξανά τη Μήλο!
Ευχαριστούμε με όλη μας την καρδιά και Μπράβο!